
ABSTRACT 

Reglementarea iniţiativei legislative este guvernată de principiul separaţiei puterilor în stat. Principiul implică divizarea organelor statului în trei puteri distincte: puterea legislativă, executivă şi judecătorească. Legislativul face legile; executivul aplică legile; judecătorii interpretează legea. Astfel divizată, puterea statului trebuie să împiedice apariţia absolutismului şi a dictaturii care concentrează toate aceste puteri într-o singură şi unică autoritate.
Dreptul de iniţiativă legislativă nu constituie numai punctul de plecare în procesul de legiferare, dar şi un indicator al democraţiei reale. Dreptul de iniţiativă legislativă poate fi definit ca dreptul de a prezenta puterii legiuitoare proiecte de legi în scopul adoptării acestora de către Parlament. Pentru actorii politici, dreptul de iniţiativă legislativă este expresia puterii publice, iar pentru cetăţeni este parte a dreptului la participare democratică.

Lucrarea prezintă aspecte privind reglementarea dreptului de iniţiativă legislativă în state membre UE, cu referire la competenţa de iniţiere a legilor acordată instituţiilor puterii judecătoreşti.

I. TITULARII DREPTULUI DE INIŢIATIVĂ LEGISLATIVĂ ÎN STATE MEMBRE ALE UNIUNII EUROPENE
În general, dreptul de iniţiativă legislativă este reglementat de Constituţie. Indiferent de regimul politic, în enumerarea titularilor dreptului de iniţiativă legislativă, Constituţia pune pe picior de egalitate diferitele subiecte de drept. 
O caracteristică comună tuturor Constituţiilor constă în precizarea expresă a titularilor dreptului de a propune legi. 
În general, dreptul de iniţiativă legislativă este acordat:

▪ Guvernului/Preşedintelui
În toate statele membre, Executivul are dreptul de iniţiativă legislativă. Sistemele constituţionale diferă, totuşi, în ce priveşte atribuirea acestui drept numai Guvernului/primului-ministru/fiecărui ministru sau şi Preşedintelui. 

În general, deşi, teoretic, Constituţiile consacră egalitatea titularilor dreptului de iniţiativă legislativă, în practică, indiferent de regimul politic, iniţiativa legislativă este puternic marcată de dominaţia guvernamentală. Acest „dezechilibru” în exercitarea dreptului de iniţiativă pare a fi un fenomen natural (mai mult sau mai puţin independent de prerogativele juridice atribuite puterii executive) şi poate fi explicat mai ales prin mijloacele tehnice puse la dispoziţia Guvernului şi prin existenţa unei majorităţi parlamentare dispusă să susţină programul guvernamental. Instituţia parlamentară are mai mult o funcţie de reacţie decât de iniţiativă. În acest sens, dreptul de iniţiativă al parlamentarilor se exercită înainte de toate, în forma sa derivată: exercitarea dreptului de a face amendamente.

În numeroase state, conform Constituţiei, şeful statului (Preşedintele/Regele) are drept de iniţiativă legislativă. Acest drept poate coexista cu dreptul de iniţiativă legislativă al guvernului (Ungaria), poate fi exercitat fără nici o limită (Polonia) sau poate fi restrâns la unele cazuri particulare (în Estonia, Preşedintele are dreptul de a prezenta proiecte de lege numai pentru modificarea Constituţiei).
În unele state membre, deşi Preşedintele nu are dreptul de a iniţia legi, acesta poate fi abilitat de Constituţie să exercite controlul asupra iniţiativelor legislative ale Guvernului. În Italia, conform art.87 din Constituţie, prezentarea, de către Guvern, a proiectelor de lege la Camerele legislative, necesită aprobarea Preşedintelui Republicii (ales de Parlament).
▪ Parlamentului (membrilor/structurilor parlamentare)
Modalităţile de conferire către Parlament a dreptului de iniţiativă legislativă sunt multiple. În sistemele bicamerale, acest drept poate fi acordat ambelor Camere legislative. Suplimentar, dreptul poate fi acordat Parlamentului (Grecia), anumitor structuri/grupuri (comisii, grupuri parlamentare) ale Parlamentului (Austria, Cehia, Estonia, Ungaria, Letonia, Portugalia, Slovacia) sau parlamentarilor în mod individual (Bulgaria, Cipru, Cehia, Danemarca, Estonia, Finlanda, Franţa, Germania, Italia, Lituania, Polonia, Portugalia, Slovacia, Slovenia, Suedia, Ungaria). 
În stabilirea acestor modalităţi s-a luat în considerare identificarea unui compromis între realizarea unei participări democratice maxime (acordând fiecărui parlamentar dreptul de iniţiativă legislativă) şi eficientizarea întregului proces de legiferare (acordând dreptul anumitor structuri parlamentare). 

▪ Constituţia Italiei prevede că, prin lege constituţională, dreptul de iniţiativă legislativă poate fi conferit şi altor organe şi organizaţii.

▪ Cetăţenilor 
Numeroase Constituţii prevăd posibilitatea depunerii de iniţiative legislative de către cetăţeni. Această posibilitate, care constituie un drept recunoscut cetăţenilor/unui grup de cetăţeni, este clar definită şi reglementată de Constituţie. 
În general, în Constituţie se precizează în mod expres că acest drept este recunoscut cetăţenilor cu drept de vot (Italia, Lituania, Polonia, Slovenia, Ungaria).

Numărul de cetăţeni care pot introduce o iniţiativă legislativă este variabil: 5.000 în Slovenia, 50.000 în Lituania, Italia, Ungaria, 100.000 în Polonia şi 500.000 în Spania; Constituţia Letoniei prevede procentul de 1/10 din numărul alegătorilor.
In anumite materii, exercitarea iniţiativei populare este exclusă. În Spania, conform art.87 din Constituţie, iniţiativa nu poate avea ca obiect probleme care intră în domeniul de reglementare al legilor organice, probleme referitoare la impozite, relaţii internaţionale, precum şi prerogativa de graţiere. 

În Italia (art.71 din Constituţie) şi Letonia (art.78 din Constituţie), cetăţenii-autori ai iniţiativei legislative au obligaţia de a prezenta proiectul de lege deja structurat pe articole.

▪ Unor elemente constitutive ale unei Federaţii sau entităţilor autonome
În statele federale/statele în care există entităţi autonome, în principiu, a doua Cameră legislativă - ca organ reprezentativ al subunităţilor regionale ale statului - are dreptul de iniţiativă legislativă la nivel federal.

La nivel regional, autorităţile regionale pot beneficia de drept de iniţiativă legislativă: în Italia, conform art.121 din Constituţie, organul executiv regional (Consiliul regional) are dreptul de a face propuneri legislative pe care să le supună Parlamentului spre examinare şi adoptare; în Spania, Constituţia conţine dispoziţii detaliate în acest sens: adunările comunităţilor autonome pot solicita Guvernului adoptarea unui proiect de lege sau pot depune la Camera Reprezentanţilor un proiect de lege.

II. INIŢIATIVA LEGISLATIVĂ A PUTERII JUDECĂTOREŞTI ÎN STATE MEMBRE ALE UNIUNII EUROPENE
Nici un stat membru al Uniunii Europene nu conferă instituţiilor puterii judecătoreşti drept de iniţiativă legislativă. 

Puterea judecătorească este exclusă de la procedura legislativă, Comisia de la Veneţia subliniind în acest sens că “sarcina unei Curţi Supreme este de a interpreta legislaţia adoptată şi nu de a participa la procedura politică de adoptare a legislaţiei.” (Avizul CDL-AD(2005)022, par.37)

Aplicarea strictă a principiului separării puterilor în stat trebuie să împiedice puterea judecătorească să prezinte propuneri legislative, aceasta având obligaţia de a interpreta legea, nu de a o iniţia.
Însă, luând în considerare rolul Curţilor Constituţionale în procedura legislativă, se poate afirma că puterea judecătorească are un rol indirect în procesul de legiferare.  
Influenţa deciziilor Curţilor Constituţionale, îndeosebi a celor prin care se pronunţă neconstituţionalitatea legilor, este adesea calificată ca formă indirectă de iniţiativă legislativă. Deciziile Curţilor Constituţionale influenţează nu numai orice instituţie cu competenţe normative, dar în unele cazuri, acestea ar putea fi considerate ca dispoziţie adresată legislativului de a adopta o nouă reglementare şi de a înlocui, într-un anumit termen, dispoziţiile neconstituţionale. 
În Germania, dacă legiuitorul nu se conformează deciziei Curţii Constituţionale Federale prin care i se solicită adoptarea unei legi noi, Curtea poate impune diverse măsuri de executare. De exemplu, după ce Curtea, în două rânduri, a făcut apel – fără success - la legiuitor să mărească alocaţiile de întreţinere pentru funcţionarii publici având cel puţin 3 copii, într-o a treia decizie, Curtea a fixat un termen-limită şi a stabilit ea însăşi cuantumul prestaţiei în eventualitatea nerespectării termenului. Astfel, în cazul nerespectării termenelor limită pe care le stabileşte în sarcina legiuitorului, Curtea poate acţiona ca un cvasi-legiuitor pozitiv. De asemenea, poate da instrucţiuni legiuitorului să adopte o nouă reglementare până la un termen stabilit şi poate dispune ca legea anterioară să se aplice până cel târziu la această dată.

Puterea indirectă a Curţii Constituţionale în materia iniţiativei legislative este şi mai evidentă atunci când se pune problema omisiunii legislative. De exemplu,  Curtea Constituţională din Ungaria poate constata că o inacţiune în materie legislativă este contrară Constituţiei, poate declara că instituţia legislativă nu şi-a îndeplinit obligaţiile de legislator şi poate fixa un termen pentru îndeplinirea obligaţiei respective. 
În Europa, unele Constituţii acordă puterii judecătoreşti posibilitatea de a prezenta parlamentului proiecte de lege. 

De exemplu, Constituţia Azerbaidjan-lui acordă Curţii Supreme dreptul de iniţiativă legislativă (art.96.1). 

Constituţia rusă conferă drept de iniţiativă legislativă Curţii Constituţionale, Curţii Supreme şi Curţii Superioare de Arbitraj, limitându-l însă la problemele din competenţa jurisdicţiei căreia îi este conferit (art.10). 

În evaluarea reformei constituţionale a Republicii Kirghize, Comisia de la Veneţia a apreciat, în acest sens, că  „acordarea dreptului de iniţiativă Curţii Supreme pentru probleme care intră în competenţa sa dă naştere unor preocupări în ce priveşte compatibilitatea cu principiul independenţei puterii judecătoreşti. Curtea Supremă are ca sarcină interpretarea legislaţiei după adoptare, iar aceasta nu trebuie să participe la procesul politic de adoptare a legislaţiei.” (Avizul CDL-AD(2005)022)
III. PREVEDERI CONSTITUŢIONALE PRIVIND DREPTUL DE INIŢIATIVĂ LEGISLATIVĂ ÎN STATE MEMBRE UE
▪ Austria

 “Art.41

1. Propunerile legislative, sub formă de moţiuni, se prezintă Consiliului Naţional de către membrii acestuia, de Consiliul Federal sau de 1/3 din membrii Consiliului Federal, şi, ca proiecte de lege, de către Guvernul Federal.

2. Orice moţiune, semnată de 100.000 de alegători sau de 1/6 din numărul alegătorilor din 3 landuri (1/6 în fiecare land), se prezintă Consiliului Naţional de către Autoritatea Electorală Federală. Dreptul de a semna iniţiativele aparţine persoanelor care, la data scrutinului, au dreptul de a vota la alegerile pentru Consiliul Naţional şi au domiciliul principal într-o municipalitate. Iniţiativa trebuie să vizeze o problemă care se reglementează prin lege federală şi trebuie prezentată sub forma unui proiect de lege. “
▪ Belgia

“Art.36

Puterea legislativă federală se exercită, în mod colectiv, de Rege, de Camera Reprezentanţilor şi de Senat.

Art.37

Regele aparţine puterii executive federale, aşa cum se prevede în Constituţie.

Art.38

Fiecare Comunitate are atribuţiile recunoscute de Constituţie sau de legile adoptate în baza acesteia.

Art.39

Legea atribuie organelor regionale pe care le crează şi care sunt formate din mandatari aleşi, competenţa de a reglementa domeniile pe care le determină, cu excepţia celor vizate la art.30 şi 127-129, în sectorul şi conformul modului legal stabilit. Această lege trebuie adoptată cu majoritatea prevăzută la art.4, ultimul alineat.”
▪ Bulgaria

“Art.87

1. Au drept de iniţiativă legislativă membrii  Adunării Naţionale sau ai Consiliului de Miniştri.

2. Proiectul legii bugetului de stat se elaborează şi se prezintă de către Consiliul de Miniştri.”
▪ Cipru
“Art.80

1. Dreptul de iniţiativă legislativă aparţine parlamentarilor şi miniştrilor.

2. Nici un parlamentar nu poate depune un proiect de lege privind creşterea cheltuielilor bugetare.”
▪ Cehia
“Art.41

1. Proiectele de lege se depun la Adunarea Deputaţilor.

2. Proiectele legislative pot fi introduse de deputaţi, de grupuri de deputaţi, de senatori, de membrii Guvernului sau de reprezentanţi ai organelor superioare din cadrul regiunilor autonome.”
▪ Danemarca

“Art.41
1. Toţi parlamentarii au dreptul de a prezenta proiecte de lege şi alte măsuri.
(…)”
▪ Estonia

“Art.103

Au drept de iniţiativă legislativă:

1. membrii Parlamentului;

2. grupurile parlamentare;

3. comisiile parlamentare;

4. Guvernul Republicii;
 5. Preşedintele Republicii pentru amendamente la Constituţie.
(…)”

▪ Finlanda

“Art.70

Propunerea de adoptare a unei legi se iniţiază în Parlament printr-o propunere a Guvernului prezentată de Guvern sau printr-o moţiune legislativă prezentată de un parlamentar. Moţiunile legislative pot fi depuse când Parlamentul este în sesiune. (…)”
▪ Franţa

“Art.39

Dreptul de iniţiativă legislativă aparţine deopotrivă Primului-ministru şi membrilor Parlamentului. (…)”

▪ Germania
 “Art.76 – proiectele de lege
1. Proiectele de lege se prezintă Bundestag-ului de către Guvernul Federal, de membrii Bundestag-ului sau ai Bundesrat-ului. (…)”

▪ Grecia

“Art.73

1. Dreptul de a depune proiecte de lege aparţine Parlamentului şi Guvernului. (…)”
▪ Ungaria

“Art.25

1. Legile pot fi iniţiate de Preşedintele Republicii, de Guvern, de toate comisiile parlamentare şi de orice membru al Parlamentului. (…)”
▪ Italia

“Art.71
Legile sunt iniţiate de Guvern, de orice membru al Camerelor legislative şi de organele şi organismele abilitate prin lege constituţională.

Cel puţin 50.000 de cetăţeni pot prezenta o iniţiativă legislativă sub forma unui proiect de lege structurat pe articole.”

▪ Letonia

“Art.65

Proiectele de lege pot fi prezentate Parlamentului de către Preşedintele statului, de Cabinet, de comisiile Parlamentului, de cel puţin 5 parlamentari sau, în cazurile şi în modalitatea prevăzută în Constituţie, de 1/10 din numărul alegătorilor. “
▪ Lituania

“Art.68

Dreptul de iniţiativă legislativă aparţine membrilor Parlamentului, Preşedintelui Republicii şi Guvernului.

De asemenea, au drept de iniţiativă legislativă cetăţenii Republicii Lituania. Un număr de 50.000 de cetăţeni cu drept de vot ai Republicii Lituania pot depune la Parlament un proiect de lege. Parlamentul are obligaţia de a examina acest proiect de lege.”  
▪ Malta

“Art.72

1. Puterea Parlamentului de a legifera se exercită prin legi adoptate de Camera Reprezentanţilor şi promulgate de Preşedinte. (…)”
▪ Olanda
 “Art.81
Actele Parlamentului se legiferează, în comun, de către Guvern şi de Camerele legislative.

Art.82

Proiectele de lege pot fi prezentate de sau din partea Regelui sau de Camera Inferioară a Parlamentului.

Proiectele de lege care trebuie examinate în sesiunea comună a celor două Camere pot fi prezentate de sau din partea Regelui sau de cele două Camere, aflate în sesiune comună, conform articolelor relevante din Capitolul 2. 
Proiectele de lege prezentate de Camera Inferioară sau de cele două Camere, aflate în sesiune comună, se depun la Cameră sau, în cazul sesiunii comune, după caz, de unul sau mai mulţi parlamentari. “
▪ Polonia

“Art.118

1. Dreptul de iniţiativă legislativă aparţine deputaţilor, senatorilor, Preşedintelui Republicii şi Consiliului de Miniştri.

2. De asemenea, dreptul de iniţiativă legislativă aparţine unui grup format din minimum 100.000 de cetăţeni cu drept de vot la alegerile pentru Camera Deputaţilor. Procedura în materie se reglementează prin lege. (…)”
▪ Portugalia

“Art.167 – Iniţiativa legislativă şi referendumul

1. Dreptul de a iniţia legi şi de a propune referendumuri aparţine deputaţilor, grupurilor parlamentare şi Guvernului, şi, în condiţiile prevăzute de lege, grupurilor de alegători; în regiunile autonome, dreptul de iniţiativă legislativă aparţine adunării legislative regionale corespunzătoare. (…)”
▪ Slovacia

“Art.87

1. Proiectele de lege pot fi prezentate de comisiile Consiliului Naţional al Republicii Slovacia, de membrii Parlamentului şi de Guvernul Republicii Slovacia. (…)”

▪ Slovenia

“Art.88 – Dreptul de iniţiativă legislativă

Legiferarea proiectelor de către Adunarea Naţională poate fi iniţiată de Guvern, de orice deputat al Adunării Naţionale sau de minimum 5.000 de alegători.”

▪ Spania

“Art.87
1. Guvernul, Congresul şi Senatul au competenţa de a face propuneri legislative, în conformitate cu Constituţia şi Regulamentele Camerelor legislative.

2. Adunările Comunităţilor Autonome pot solicita Guvernului adoptarea unui proiect de lege sau pot prezenta un proiect de lege neguvernamental Comisiei Permanente a Congresului şi delega maximum 3 membri ai Adunării care să susţină proiectul.

3. Prin lege organică se reglementează modul şi condiţiile în care o iniţiativă populară este concretizată într-un proiect de lege neguvernamental. În orice caz, pentru aceasta, sunt necesare minimum 500.000 de semnături autentice. Iniţiativa nu poate viza probleme referitoare la legi organice, impozitare, relaţii internaţionale şi prerogativa de graţiere.”
 

▪ Suedia
“Legea privind instrumentul Guvernului

Art.4 – Dreptul de a prezenta propuneri legislative
 
Guvernul şi orice membru al Parlamentului are dreptul de a depune propuneri referitoare la orice problemă care intră în competenţa Parlamentului, în conformitate cu prevederile Legii privind Parlamentul, dacă prezenta lege nu dispune altfel. (…)”
BIBLIOGRAFIE

▪ Rapport sur l’initiative legislative,adopté par la Commission de Venise lors de sa 77-ème Session plénière (Venise, 12-13 décembre 2008), CDL-AD(2008)035
http://www.venice.coe.int/docs/2008/CDL-AD(2008)035-f.asp
▪ Commission Européenne pour la democratie par le droit (Commission de Venise), CDL(2008)104, Observations sur l’exercice de l’initiative legislative en Europe
▪ European Commission for Democracy through Law (Venice Commission), Unidem Campus Trieste Seminar “The quality of law”, 14-17 June, 2010, Angelika Nussberger, Report on constitutional holders of legislative initiative: a general overview
http://www.venice.coe.int/docs/2008/CDL(2008)104-f.asp
▪ European Commission for Democracy through Law (Venice Commission), CDL-AD(2005)022, Interim opinion on constitutional reform in the Kyrgyz Republic, adopted bz the Commission at its 64th plenary session (Venice, 21-22 October 2005)

http://www.venice.coe.int/docs/2005/CDL-AD(2005)022-E.asp?MenuL=E
 
▪ Constituţiile statelor membre UE
 
 
  
� http://www.venice.coe.int/docs/2005/CDL-AD(2005)022-e.asp





DEPARTAMENTUL STUDII PARLAMENTARE ŞI DREPT COMUNITAR

DIRECŢIA STUDII ŞI DOCUMENTARE LEGISLATIVĂ
PAGE  
11
DEPARTAMENTUL STUDII PARLAMENTARE ŞI DREPT COMUNITAR

DIRECŢIA STUDII ŞI DOCUMENTARE LEGISLATIVĂ

